**Årsmelding 2021 for Turstigruppa**

**Fjelltrimmen**

2021 var det 20. året Turstigruppa har arrangert Fjelltrimmen. I anledning jubileet fikk vi Åse Børset til å designe jubileumskruset for oss. Vi markerte også jubileet med en pengepremie. Denne var det Kristine Jacobsen som ble den heldige vinner av.

Antallet deltakere i Fjelltrimmen har vært ganske stabilt, men med en klart nedadgående tendens over tid. For å fornye Fjelltrimmen, og med det skape større interesse for å delta, bestemte vi oss for å tilslutte oss Trimpoeng-appen. Gjennom denne appen kan man legge til nye turmål, eller fjerne turmål når man ønsker det. Merking er heller ikke nødvendig, da en kan orientere etter innlagte kart i appen. Registrering skjer automatisk med smarttelefon gjennom appen når en nærmer seg turmålet.

Resultatet av Trimpoeng-appen har overgått alle forventninger, med en økning fra 147 deltakere i Fjelltrimmen 2020 til 244 i 2021. I tillegg har antallet turer til trimmålene økt betraktelig, siden appen har trigget konkurranseinstinktet til de fleste av deltakerne. Ole og Rune har gjort en formidabel jobb med å drifte Trimpoeng-oppegget for Turstigruppa. De har også fått den samme rollen når det gjelder Skitrimmen til avdeling Ski.

**Stimerking 2021**

Det ble ryddet og blåmerket sti fra Seterdalen til Øygardsløa i Helgetunmarka. Dette gjør at en kan gå fra Trollheimstunet helt til Helgetunsetrene etter ryddet og merket sti.

En såkalt snarvei mellom Kvennabekktjønna og Gråurfjellet ble også merket og ryddet i løpet av høsten 2021.

**Aktiviteter ellers i 2021**

Tomt for «Olav Corners plass» ble funnet i samarbeid med grunneier, Olav Skjermo. Arbeidet med minneplassen er tenkt gjennomført i 2022.

Vi hadde stand på Torgdagen og på Den Store Hyttedagen. Begge var positive og gode deltakelser. På torgdagen fikk vi tildelt gave fra Rindal kommune på kr 3 000.

I Vandrefestivalen var vi arrangør for fellestur til Raudfjellet fra Trollheimstunet. Først ble Rindals innfallsport til Trollheimen markert med kaffe, noe å bite i og taler fra de forskjellige deltakerne i prosjektet. Siden ble det også «åpen dag» på området, slik at de som ville det kunne benytte seg av utstyret her gratis. Vi tok med oss grunneier og hyttebygger, Lars Helgetun, som kjentmann og guide på turen til Raudfjellet. Det var 13 deltakere på turen.

Det har også blitt utført arbeide på Haraldhøtta i løpet av året. Restaureringen av selv hytta begynner nå å komme i mål. Innvendig har også det meste kommet på plass i regi av Eli, som har gjort en kjempejobb.

Harald Solviks minnemarsj ble arrangert 4.juli, og gikk som vanlig opptil Haraldhøtta i Åsan. Det var 58 deltakere.

Fredag 5.november var det igjen klart for Early Birds i Rindal. Early Birds er et samarbeid mellom Trondheim2025 og de trønderske kommunene. Det er Turstigruppa som har tatt på seg ansvaret for å arrangere dette i Rindal. Aud har stått for det praktiske og Rune for det digitale med annonsering og oppdateringer.

**Økonomi**

Det foreløpige resultatet for 2021 ser ut til å ende opp med et overskudd på ca. kr 36 500. Det gode resultatet skyldes nok, for en god del, at kostnadene til fjelltrimmenkrusene er for ca. 147 stk. (2020) og inntektene fra 244 stk. (2021).

Vi har fått gave fra Rindal kommune på kr 3 000.

Vandrefestivalen ga oss en inntekt på kr 7 000.

Vi har fått spillemidler fra Trøndelag fylkeskommune på kr 126 000 til Haraldhøtta og kr 76000 til prosjekt «skilt og informasjonstavler».

**Tirsdagsturen**

I år er det Harald Egil som har oppsummert året for tirsdagsturene, hvor han og Helge Sæther har vært turledere.

I 2021 gjennomførte vi 16 turer, 8 før sommerferien og like mange etter ferien.

Meget godt oppmøte, og alltid turgåere med godt humør!

Vanligvis mellom 20 og 30 deltakere. Hele 32 på sesongens siste tur i Tørsetmarka. Første tur 18. mai og siste 5. oktober 2021.

18. mai Duvåsen, Rindal

25. mai Torhøtta, Rindal

1. juni Varden, Heim

8. juni Vassdalen, Surnadal

15. juni Garbergsfjellet, Orkland

22. juni Sollia, Heim

29. juni Bøverdalen, Surnadal

6. juli Hjelmkona, Surnadal

17. august Espåssetra, Orkland

24. august Gjømshøgda, Orkland

31. august Folddalstur, Rindal

7. september Rørvatnet, Rindal

14. september Brattskarven, Rennebu

21. september Skorroskallen, Heim

28. september Skrøvsetsetra, Surnadal

5. oktober Tørsetmarka, Rindal

Takk til alle som har deltatt på Tirsdagstur´n!

Igjen en stor takk til Helge Sæther og Harald Egil Folden for godt utført arbeid, og for at de fremdeles har entusiasmen og lysten som skal til for å få til dette.

Turstigruppa vil takke de som har deltatt på turene og opplegget vårt.

Vi takker grunneierne, atter en gang, for positiv innstilling til det vi driver med.

Takk også til Rindal kommune og Trøndelag fylkeskommune for støtten.

Eli Landsem Solvik Aud Lillegård Ole Solvik

Harald Egil Folden Rune Løfald Baard Gåsvand